CELEX: C2006/074/15
Language: el
Date: 2006-03-25 00:00:00
Title: Υπόθεση C-42/06: Προσφυγή της Επιτροπής των Ευρωπαϊκών Κοινοτήτων κατά του Βασιλείου του Βελγίου που ασκήθηκε στις  27 Ιανουαρίου 2006

25.3.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 74/8
            
         Προσφυγή της Επιτροπής των Ευρωπαϊκών Κοινοτήτων κατά του Βασιλείου του Βελγίου που ασκήθηκε στις 27 Ιανουαρίου 2006
   (Υπόθεση C-42/06)
   (2006/C 74/15)
   Γλώσσα διαδικασίας: η γαλλική
   Η Επιτροπή των Ευρωπαϊκών Κοινοτήτων εκπροσωπούμενη από τον B. Stromsky, με τόπο επιδόσεων στο Λουξεμβούργο, άσκησε στις 27 Ιανουαρίου 2006 ενώπιον του Δικαστηρίου των Ευρωπαϊκών Κοινοτήτων προσφυγή κατά του Βασιλείου του Βελγίου.
   Η Επιτροπή των Ευρωπαϊκών Κοινοτήτων ζητεί από το Δικαστήριο:
   
               —
            
            
               να διαπιστώσει ότι το Βασίλειο του Βελγίου επιβάλλοντας στην περιφέρεια Βρυξέλλες-πρωτεύουσα ένα σύστημα εγκρίσεως των φυσικών ή νομικών προσώπων που παρασκευάζουν ή διανέμουν σάκους για τη συλλογή απορριμμάτων τα στοιχεία του οποίου δεν τηρούν την αρχή της αναλογικότητας, παρέβη τις υποχρεώσεις που υπέχει από τα άρθρα 28 και 30 της Συνθήκης ΕΚ.
            
         
               —
            
            
               να καταδικάσει το Βασίλειο του Βελγίου στα δικαστικά έξοδα.
            
         Ισχυρισμοί και κύρια επιχειρήματα:
   Δεν υπάρχει κοινοτική εναρμόνιση των κανόνων που διέπουν την έγκριση φυσικών ή νομικών προσώπων που παρασκευάζουν και/ή διανέμουν σάκους για τη συλλογή απορριμμάτων.
   Υπό τις συνθήκες αυτές, μια εθνική νομοθεσία που προβλέπει έγκριση των φυσικών ή νομικών προσώπων που παρασκευάζουν και/ή διανέμουν σάκους για τη συλλογή απορριμμάτων εκτιμάται με γνώμονα τα άρθρα 28 έως 30 της Συνθήκης για την ίδρυση της Ευρωπαϊκής Κοινότητας.
   Κατά τη νομολογία του Δικαστηρίου, μια διαδικασία προηγουμένης εγκρίσεως όπως αυτή που προβλέπει το άρθρο 10bis του κανονισμού της περιφέρειας Βρυξέλλες-πρωτεύουσα, της 15ης Ιουλίου 1993, για τη συλλογή και την αποκομιδή των απορριμμάτων είναι ικανή να περιορίσει την ελεύθερη κυκλοφορία των εμπορευμάτων.
   Για να δικαιολογείται από τη σκοπιά της θεμελιώδους ελευθερίας της ελεύθερης κυκλοφορίας των εμπορευμάτων μια τέτοια διαδικασία προηγουμένης εγκρίσεως πρέπει να επιδιώκει στόχο γενικού συμφέροντος αναγνωριζόμενο από το κοινοτικό δίκαιο και να σέβεται την αρχή της αναλογικότητας δηλαδή να είναι κατάλληλη για την επίτευξη του επιδιωκόμενου σκοπού και να μην υπερβαίνει το αναγκαίο προς τούτο μέτρο.
   Η Επιτροπή αντιλαμβάνεται ότι μια διαδικασία εγκρίσεως μπορεί να επιδιώκει το γενικού συμφέροντος στόχο της προστασίας της υγείας των εργαζομένων και της προστασίας του περιβάλλοντος.
   Ωστόσο η Επιτροπή φρονεί ότι εν προκειμένω τα στοιχεία της διαδικασίας εγκρίσεως του άρθρου 10bis του κανονισμού δεν τηρούν την αρχή της αναλογικότητας λόγω του ότι δεν είναι εύκολη η πρόσβαση στη διαδικασία αυτή.